Non confundir con Astaroth.

**Astarot** é un grupo cangués de rock. Naceu en 1983.

Historia
--------

Astarot nace no ano 1983 en Cangas do Morrazo (Pontevedra – Galicia) .

En 1989 gravan nos estudios Musitron (Madrid) o seu primeiro vinilo "Donde se hospeda el pasado", coa produción de Alfredo Garrido. En 1990 o grupo quedou finalista no concurso Pop-Rock Gordons, organizado pola cadea de radio 40 Principales e celebrado na discoteca Oh de Madrid despois de presentarse xunto con setecentos grupos. A raíz deste concurso comezan a tocar no programa *La quinta marcha*, de Telecinco.

En 1994 gravaron o segundo disco "Respirando", editado para España e Portugal. Foi producido por Astarot e José Manuel Tasende, gravado nos estudios Cormorán de Padrón.

O terceiro disco é "Apuesta y gana". Tamén gravado nos estudios Cormorán, inclúe por primeira vez dous temas en galego. Este traballo ábrelle as portas da televisión ao grupo que dende ese momento comezará a participar en multitude de eventos e programas musicais .

O cuarto disco está compartido coa banda The Refrescos e foi gravado nos Estudios Areamaster (Vigo). É un disco experimental, sen moitas pretensións, gravado totalmente en galego. Na presentación deste disco, en 1998, xuntáronse con Milladoiro na festa do 75 aniversario do Real Club Celta de Vigo, compartindo cartel con Carlos Santana.

O quinto traballo, "O sentir dunha terra", foi gravado nos Estudios Areamaster (Vigo) é o disco da consagración do grupo, e serve de homenaxe á cultura musical galega, con versións rocanroleiras de todo tipo de autores. Conta con colaboracións como Suso Vaamonde, Los Tamara, Mini (A Quenlla), Susana Seivane, Fuxan os Ventos, Javi Maneiro (Heredeiros da Crus), Saraibas ou Xocas.

O sexto disco é "Longa noite de pedra", onde se musican poemas de grandes autores galegos, como Rosalía de Castro, Curros Enríquez, Celso Emilio Ferreiro, Baldomero Iglesias, Bernardino Graña, Méndez Ferrín, Castelao ou Darío Xohán Cabana.

En 2012  o grupo comeza a preparar o seu sétimo traballo discográfico nos estudios Musitrón de Madrid, coa produción de Alfredo Garrido. Este novo traballo, "Séptimo pecado", baséase nas composicións propias do grupo, sen deixar de lado as homenaxes á música da súa terra. O disco está formazo por dezaoito pistas, o maior proxecto discográfico emprendido por Astarot ata aquel entón. O traballo conta coas colaboracións de Rosa Cedrón, Joaquín Padilla e Jose Luis Garrido.

No ano 2015 edítase o DVD "Fusión" rexistrado nun concerto en Cangas do Morrazo en conxunto coa Banda de Música Bellas Artes e a Coral Lestonac, diánte de 12.000 persóas.

No ano 2017 publican "Una vida en un segundo" un dobre traballo con 13 temas inéditos e 8 clásicos galegos. Astarot coquetea co rock sinfónico incluíndo en bóa parte dos seus temas unha orquestra de corda dirixida polo venezolano David Moreira. Temas portentes, medios tempos e baladas propias do rock clásico. O traballo conta coa colaboración de Alberto Cereijo (N.E.O. , Los Suaves). Gravado nos Estudios Musitrón (Madrid) baixo a produción de José Luís Garrido .

No ano 2022, Astarot presenta o disco *Baixo a Luz de Breogán* para celebrar os seus 39 anos de andaina musical como unha das bandas referentes do rock galego acompañada en varios temas do grupo Luar na Lubre imprimindo un fime carácter celta. Neste novo traballo discográfico, a banda quixo render homenaxe desde o mundo do rock a autores que marcaron a Literatura en lingua galega, como Rosalía de Castro, Federico García Lorca,  Xela Arias ou Celso Emilio Ferreiro, entre outros.

No 2023, Astarot prepárase para celebrar o seu 40 aniversario cun concerto especial, cheo de colaboracións e acto seguido unha xira de presentación que os levará por varios puntos da xeografía galega e parte do territorio estatal .

Discografía
-----------

* *Donde se hospeda el pasado* (1989)
* *Respirando* (1994)
* *Apuesta y gana* (1996)
* *Astarot - The Refrescos*, con The Refrescos (1999)
* *O sentir dunha terra* (2000)
* *Longa noite de pedra* (2005)
* *Séptimo pecado* (2013)
* Fusión (2015) DVD
* *Una vida en un segundo* (2017)
* *Baixo a luz de Breogán* (2022)

Notas
-----

1. ↑  "NOVO DISCO". *ASTAROT WEB OFICIAL*. Consultado o 2023-03-06.

|  |  |
| --- | --- |
| Control de autoridades | 
* Wd: Q12383893
* Discogs: 912211
* MusicBrainz: ID

 |